Diari Oficial de la Generalitat Valenciana


Sumari del DOGV 9417, del 01-09-2022 (2022/7901)

ACORD de 30 d'agost de 2022, del Consell, d'inici de les actuacions per a pal·liar els danys produïts pels greus incendis forestals de juliol i d'agost de 2022.
----------------------------------------------------------------------------------------------------------------------------------------------------------------

### Dades del document

Número de DOGV
:   9417

Data del DOGV
:   01-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/7901


Data del document
:   30-08-2022

Organisme emissor
:   Presidència de la Generalitat

Tipus de document
:   Acord

Descriptors 

:   * Conselleria de Justícia, Interior i Administració Pública

ACORD de 30 d'agost de 2022, del Consell, d'inici de les actuacions per a pal·liar els danys produïts pels greus incendis forestals de juliol i d'agost de 2022. [2022/7901]  
Al llarg dels mesos de juliol i agost, s'han produït diversos incendis forestals que, per la seua gravetat, importància de les masses forestals afectades i proximitat a béns no forestals, van obligar a la Generalitat a establir, de conformitat amb el Pla especial contra el risc d'incendis forestals de la Comunitat Valenciana, l'Índex de Gravetat Potencial en nivell 1 i 2, amb situacions operatives de nivell 2.  
De tots ells, destaquen els dies 13, 14 i 15 d'agost de 2022 es van produir en els municipis de la Vall d'Ebo, les Useres i Bejís, respectivament, uns incendis forestals que van exigir un gran esforç d'extinció, no sols per a minimitzar la superfície afectada, sinó també, i més important, per a defensar, de manera activa, vides humanes, habitatges i infraestructures.  
Aquests incendis, a més de l'impacte mediambiental, han provocat greus desperfectes en infraestructures i en béns públics i privats així com en cultius, explotacions agropecuàries i altres instal·lacions productives.  
És per això que resulta necessari escometre de manera immediata les actuacions escaients per a aconseguir, al més prompte possible, la tornada a la normalitat dels municipis afectats.  
La Llei 13/2010, de 23 de novembre, de la Generalitat, de protecció civil i gestió d'emergències, estableix, en l'article 63, que s'entén per «tornada a la normalitat el conjunt d'actuacions que, després d'una situació d'emergència declarada, estiguen orientades a procurar el desenvolupament de l'activitat quotidiana de les persones en les zones afectades per una emergència o catàstrofe»; i en els articles 12.1.m i 63 determina que correspon a la conselleria que tinga atribuïda la competència en matèria de protecció civil i gestió d'emergències «impulsar i coordinar les actuacions de les diferents administracions per a la restitució de la normalitat després d'una situació d'emergència declarada».  
  
De conformitat amb els articles 3 i 4 de la Llei 4/2017, de 3 de febrer, de la Generalitat, per la qual es crea l'Agència Valenciana de Seguretat i Resposta a les Emergències, aquesta coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de totes les zones afectades pels incendis forestals als quals es refereix aquest acord.  
A aquest efecte, la Llei 13/2010, de 23 de novembre, de la Generalitat, de protecció civil i gestió d'emergències en l'article 64, crea l'Oficina Única Postemergència, que efectuarà la gestió coordinada de les situacions que segueixen a una catàstrofe o emergència, i en el seu article 66 crea la Comissió Interdepartamental, per al seguiment i la coordinació de la postemergència. Tots dos òrgans de coordinació estan desenvolupats pel Decret 163/2016, de 4 de novembre, del Consell, pel qual es regulen la Comissió Interdepartamental per al Seguiment i Coordinació de la Postemergència i l'Oficina Única Postemergència, per al seguiment i coordinació de les actuacions posteriors a una catàstrofe o emergència.  
En el present acord s'arbitra, amb caràcter d'urgència, el procediment perquè els municipis afectats per aquests incendis forestals puguen presentar les seues estimacions dels danys en infraestructures i béns públics, dels danys que hagen pogut patir les instal·lacions i infraestructures agràries o d'altres sectors econòmics diferents del forestal, i els possibles danys a béns i immobles de persones físiques o jurídiques; així com, en el seu cas, de les despeses extraordinàries que, amb caràcter urgent, s'haja hagut d'efectuar com a conseqüència dels incendis forestals.  
Per tot això, i en virtut del que disposa l'article 28.c de la Llei 5/1983, de 30 de desembre, de la Generalitat, del Consell, a proposta conjunta del President de la Generalitat i de la consellera de Justícia, Interior i Administració Pública, el Consell, amb deliberació prèvia, en la reunió de 30 d'agost de 2022,  
  
  
ACORDA  
  
Primer  
L'inici de les actuacions per a pal·liar els danys produïts pels greus incendis forestals ocorreguts en la Comunitat Valenciana en els mesos de juliol i agost de 2022.  
  
Segon  
La persona titular de la direcció de l'Agència Valenciana de Seguretat i Resposta a les Emergències coordinarà totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, al més prompte possible, de tots els municipis que es van veure afectats pels incendis forestals als quals es refereix aquest acord.  
  
Tercer  
Els municipis afectats pels incendis forestals als quals es refereix aquest acord són els següents:  
Incendi forestal de la Vall d'Ebo: la Vall d'Alcalà, l'Atzúbia, Balones, Benimassot, Castell de Castells, Fageca, Famorca, Orba, Pego, Planes, Tollos, Tormos, la Vall d'Ebo, la Vall de Gallinera i la Vall de Laguar.  
Incendi forestal de les Useres: Costur, Figueroles, Llucena i les Useres.  
Incendi forestal de Bejís: Altura, Barracas, Bejís, Jérica, Sacañet, Teresa, Torás, El Toro i Viver de la província de Castelló, i Alcublas i Andilla de la província de València.  
Incendis forestals de Petrer, Olocau i Calles, els seus respectius municipis.  
  
Quart  
S'estableix un termini de 30 dies, comptats des de l'endemà de la publicació del present acord en el Diari Oficial de la Generalitat Valenciana, perquè les corporacions locals dels municipis afectats puguen presentar les estimacions de danys d'infraestructures i béns públics, dels danys que hagen pogut patir les instal·lacions i infraestructures agràries o d'altres sectors econòmics diferents dels forestals, i dels possibles danys a béns mobles i immobles de persones físiques o jurídiques que no estigueren coberts pel sistema d'assegurances; així com, si escau, de les despeses extraordinàries que, amb caràcter urgent, s'haja hagut d'efectuar com a conseqüència dels incendis forestals fins que aquests han sigut donats per controlats i sempre que el seu objectiu haja sigut el funcionament dels serveis públics essencials o imprescindibles per a garantir la vida i seguretat de les persones. Juntament amb la sol·licitud s'haurà d'incloure la següent documentació:  
  
a) Memòria valorada de l'estimació de danys, amb la relació detallada de les infraestructures afectades i la seua localització, preferentment cartogràfica.  
b) Declaració que tots els danys s'han produït com a conseqüència d'algun dels incendis forestals descrits en aquest acord.  
  
L'Agència Valenciana de Seguretat i Resposta a les Emergències donarà suport a les corporacions locals dels municipis afectats per a dur a terme les corresponents estimacions de danys i per a la tramitació de les ajudes. Aquest suport tècnic i administratiu s'oferirà mitjançant la posada en funcionament de dues oficines de resposta integral a l'emergència, situada una en el municipi de la Vall d'Ebo i una altra en el de Bejís. Aquestes oficines serviran també de punt d'informació i assessorament per a les corporacions locals i la ciutadania afectada pels incendis.  
En el formulari de sol·licitud s'incorporarà:  
a) Certificat de no estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant i d'estar al corrent amb el compliment de les seues obligacions tributàries i davant la Seguretat Social. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari, i quedarà obligat a aportar els documents acreditatius corresponents.  
  
  
Cinqué  
Les sol·licituds presentades per part de les corporacions locals seran avaluades per l'Oficina Única Postemergència, a la qual correspondrà efectuar una estimació econòmica, que s'elevarà a la Comissió Interdepartamental, per a la seua posterior aprovació pel Consell.  
L'execució de les mesures que corresponguen podrà dur-se a terme a través del procediment d'inversió directa o pel procediment de concessió directa.  
Les actuacions que es desenvolupen a través d'inversió directa podran executar-se mitjançant l'encàrrec a mitjans propis als quals es refereix la disposició addicional vint-i-quatrena de la Llei 9/2017, de 8 de novembre, de contractes del sector públic.  
  
Sisé  
S'autoritza l'Agència Valenciana de Seguretat i Resposta a les Emergències perquè duga a terme les actuacions necessàries, per a atendre les situacions d'emergència i postemergència ocasionades per aquests incendis forestals, mitjançant l'encàrrec a mitjans propis, així com per a iniciar el procediment administratiu per a la dotació de personal funcionarial per acumulació de tasques.  
  
Seté  
El Consell elaborarà de manera imminent ?en coordinació amb les institucions i els agents locals presents en les àrees afectades- un pla integral per a la reactivació socioeconòmica de les comarques damnificades, colpejades també pels efectes de la despoblació. Aquest pla contemplarà ajudes directes als municipis, línies financeres bonificades, plans extraordinaris d'ocupació i inversions directes en aquelles indústries locals que exerceixen de palanca tractora de l'activitat econòmica i l'ocupació en les zones castigades pel foc. El pla integral també desplegarà accions per a la reparació de danys causats pels incendis en infraestructures, amb suport econòmic al sector productiu, així com l'impuls de les mesures necessàries per a la fase de restauració forestal i mediambiental dels municipis incendiats.  
  
  
Huité  
Aquest acord, que manca d'efectes econòmics concrets, produirà efectes des de l'endemà de la publicació en el Diari Oficial de la Generalitat Valenciana.  
  
València, 30 d'agost de 2022  
  
La consellera secretària del Consell,  
AITANA MAS MAS